Den triste nyhed om, at Nikolaj Broberg Winther var fundet død, var ikke mange timer gammel, før venner og bekendte til den afdøde samledes på havnen i Aalborg, hvor han tidligere på dagen var fundet død i vandet. Hvor liget af den 20-årige aalborgenser få timer tidligere blev reddet i land og bragt til Aalborg Sygehus, står familie og venner tirsdag aften samlet i sorg, hvor de mindes Nikolaj Broberg Winther. TV2/Nord var forbi højtidligheden og snakkede med en af Nikolajs kammerater, Nicolai Boye. Han fortalte om, hvordan vennerne havde behov for at mødes efter deres kammerat blev fundet, hvordan deres nu afdøde kammerat var, samt hvilken trøst det er, at tvivlen nu i det mindste er væk. - Vi er her for at mindes ham, han var en rigtig god kammerat. Det er svært at sætte ord på. Vi har alle sammen gået og spekuleret på, hvorfor han ikke har svaret på alle vores opkald, siger Nikolaj Broberg Winthers kammerat Nicolai Boye til TV2/Nord. - Han var et festglad menneske, et uroligt positivt menneske. Han var altid glad, aldrig negativ. Det her er et utroligt træls øjeblik for os alle sammen, siger Nicolai Boye. - Vi er utrolig afklarede nu, at han ikke er her mere. Så det må vi jo bare forholde os til, men det er svært, sagde Nicolai Boye. Samtidig er der oprettet en mindeside på Facebook, hvor man kan skrive en besked til familien og til Nikolaj Broberg Winther. Du kan se mindesiden her: Mindeside for 20-årige Nikolaj Broberg Winther .

Referat:
Den 20-årige Nikolaj Broberg Winther, der tirsdag eftermiddag blev fundet død i Aalborg Havn, mindes af familie og venner.